ऑस्ट्रेलियाई मंत्री ने राष्ट्रमंडल भुगतान का मुद्दा उठाया  
ऑस्ट्रेलियाई वाणिज्य मंत्री क्रेग एमर्सन ने ऑस्ट्रेलियाई कंपनियों को भुगतान नहीं किए जाने का मसला भारतीय मंत्री आनंद शर्मा के सामने उठाया।
ऑस्ट्रेलियाई वाणिज्य मंत्री क्रेग एमर्सन ने राष्ट्रमंडल खेलों से जुड़े कार्यों के लिए ऑस्ट्रेलियाई कंपनियों को भुगतान नहीं किए जाने का मसला भारतीय मंत्री आनंद शर्मा के सामने उठाया। मुंबई में सहभागिता सम्मेलन के दौरान दोनों मंत्रियों के बीच यह द्विपक्षीय बातचीत उस दिन हुई, जबकि सुरेश कलमाड़ी को राष्ट्रमंडल खेल आयोजन समिति के अध्यक्ष पद से हटाया गया।  ऑस्ट्रेलिया ने पिछले सप्ताह अपनी कंपनियों को भुगतान नहीं करने का मसला उठाया था। उसने दावा किया था कि आयोजन समिति ने पिछले साल दिल्ली में हुए खेलों के लिये उन्हें भुगतान नहीं किया है।  इसके बाद नए खेल मंत्री अजय माकन ने आयोजन समिति में शामिल सरकारी अधिकारियों को ऑस्ट्रेलियाई कंपनियों के भुगतान विवाद को दस दिन के अंदर सुलझाने के लिए कहा।